TLE sajtóközlemény

*Budapest, 2017.05.04.*

**Pozitívak a lakásépítési trendek, de a kiszámíthatóságra is szükség van**

**A növekvő építési kedvet lassabban követik a megvalósuló lakásberuházások – írja a Központi Statisztikai Hivatal friss** [**közleménye**](http://www.ksh.hu/docs/hun/xftp/gyor/lak/lak1703.html)**. 2017 I. negyedévében 2.061 új lakás épült, 47%-kal több, mint egy évvel korábban. A kiadott lakásépítési engedélyek és az egyszerű bejelentések együttes száma 9.525 volt, 89%-kal több, mint 2016 I. negyedévében.**

Pozitív fejlemény az egyszerű bejelentések és a lakásépítési engedélyek számának folytatódó emelkedése. A lakásállomány megújításához évi 40 ezer lakás felépítése lenne szükséges, így **a jelenlegi trendet fontos fenntartani, megerősíteni**.

A szakma bízik benne, hogy nem csak átmeneti fellendülésről van szó, hanem a lakásépítések száma egy egészséges szintet fog elérni az elkövetkezendő években, és évtizedes távlatban e körül fog stabilizálódni.

A lakásépítésekkel összefüggésben a **kiszámíthatóság és a hosszú távú tervezhetőség** kiemelten fontos az anyaggyártási és kivitelezési kapacitások kialakításának, fenntartásának; a többéves átfutású társasházi projektek megvalósításának; valamint a foglalkoztatás és a szakképzés biztosításának szempontjából is.

A 2016 során bevezetett intézkedések – elsősorban az áfakedvezmények és a CSOK – egyértelműen segítették lakásépítések számának alakulását. A **megfelelő mennyiségű és minőségű** lakásépítés eléréséhez és **hosszú távú fenntartásához** szükségesnek tartunk néhány további intézkedést:

* A *Társaság a Lakásépítésért, Lakásfelújításért Egyesület* összhangban az ágazat szereplőivel többször tett javaslatot arra, hogy az **új lakások adásvételéhez kapcsolódó kedvezményes áfa és a CSOK fenntartása kapjon legalább 10 éves kormányzati szándéknyilatkozatot.**
* Sürgős intézkedést kíván a **kivitelezői kapacitások** mennyiségének és minőségének biztosítása. A munkaerőhiány már jelenleg is a lakásépítések korlátja. Egy **kiszámítható ágazat** tud vonzó lenni a pályaválasztó fiatalok számára, ez tud megfelelő **jövőképet biztosítani** a végzett szakmunkásoknak is. (Az építőipari munkaerőhiánnyal és szakképzéssel kapcsolatos cikksorozatunkat ld. [ITT](http://www.igylakunk.hu/blogok/item/1105-hogyan-kuzdheti-le-az-epitoipar-a-szakmunkashianyt).) A munkaerőhiány nem csak az építési mennyiségre és a lakásárakra van kedvezőtlen hatással, hanem nagymértékben veszélyezteti az építési minőséget is.
* Az **épülő lakások minősége** kiemelt jelentőségű kérdés. A most felépülő minőségi lakások nemcsak az építtetők, hanem a következő száz évben ezekben a lakásokban élők érdekét is szolgálják. Emiatt is fontos, hogy a mai lakásépítések hosszú távra jelentsenek műszaki és építészeti minőséget, alacsony rezsit és környezettudatosságot. Az alacsony színvonalú építés is hosszú távon velünk marad, rontja a településképet és az életminőséget, gazdaságosan nem korrigálható. Fontos, hogy az **építési minőség (mind műszaki, mind településképi szempontból) legyen téma** szakmai, kormányzati szinten, legyen téma a közbeszédben is. Ehhez meg kell teremteni a megfelelő **fórumokat**.
* Nem elégségesek a rövidtávú intézkedések, **hosszú távú, kiszámítható lakásprogramra**, lakásépítési és lakásfelújítási célszámokra van szükség. Szükségesnek tartjuk egy **kormányzati lakásügyi felelős**, kormánybiztos kijelölését a lakásfelújítási, lakásépítési intézkedések koordinálására.

#### 2017 I. negyedévében az előző év azonos időszakához képest a KSH adatai szerint:

* országszerte dinamikusan nőtt az **épített lakások** száma, ugyanakkor Budapesten a nagyobb léptékű építési beruházások még nem készültek el, ezért itt 51%-kal kevesebb új lakás épült fel;
* a **természetes személyek** által épített lakások aránya 49%-ról 58%-ra emelkedett, a vállalkozások által építetteké 50%-ról 41%-ra csökkent;
* az újonnan épült lakóépületek között a **családi házak** aránya 45%-ról 59%-ra nőtt, míg a többszintes, többlakásos épületeké 48%-ról 34%-ra esett;
* a használatba vett lakások **átlagos alapterülete** 13 m2-rel, 105 m2-re nőtt;
* a **kiadott lakásépítési engedélyek és a bejelentések száma együttesen 9525,** Budapesten több mint háromszorosára nőtt a számuk, országosan 89%-os volt a növekedés;
* a kiadott új építési engedélyek (bejelentések) alapján 48%-kal több, összesen 2879 **lakóépület építését** tervezik, a nem lakóépületekre kiadott engedélyek száma 1161, ami 8%-kal kevesebb az egy évvel korábbihoz képest.

[Kapcsolódó adattáblák](http://www.ksh.hu/stadat_lak)

\* \* \*

Társaság a Lakásépítésért, Lakásfelújításért Egyesület - [www.lakasepitesert.hu](http://www.lakasepitesert.hu)